
Atzinums aviokompānijas „Ryanair” pakalpojumu sniegšanas noteikumu atbilstību diskriminācijas aizlieguma principam
2008.gada 1.augustā Tiesībsargs, pamatojoties uz Tiesībsarga likuma 24.panta pirmo daļu, pēc savas iniciatīvas ierosināja pārbaudes lietu par aviokompānijas „Ryanair” pakalpojumu sniegšanas noteikumu atbilstību diskriminācijas aizlieguma principam.

Lieta tika ierosināta pēc laikrakstā „Bizness&Baltija” izskanējušās informācijas, ka aviokompānija „Ryanair”, atšķirībā no citām aviokompānijām, nenodrošina personām, kas nav Eiropas Savienības vai Eiropas Ekonomikas zonas pilsoņi, iespēju reģistrēties lidojumam internetā, tādejādi sadārdzinot aviopārvadājuma pakalpojumu par reģistrēšanu lidojumam lidostā.

Tiesībsarga birojs pārbaudes lietas ietvaros vērsās aviokompānijas „Ryanair” centrālajā birojā Īrijā ar kopumā trijām vēstulēm. Savās vēstulēs Tiesībsargs uzsvēra, ka saskaņā ar Patērētāju tiesību aizsardzības likuma 31.pantu Latvijas Republikas teritorijā sniegtie pakalpojumi ir jānodrošina visām personām vienādi, neatkarīgi no personas etniskās piederības. Minētais pienākums attiecas ne tikai uz piekļuvi pakalpojumiem, bet arī uz pašu pakalpojumu sniegšanas noteikumiem. Patērētāju tiesību aizsardzības likuma 31.panta sestā daļa nosaka netiešās diskriminācijas aizliegumu, kas nozīmē, ka ir aizliegta tāda pakalpojumu sniegšana, kas formāli attiecas uz visām personām vienādi, bet praksē nostāda sliktākā situācijā personas atkarībā no etniskās izcelsmes. 

Izskatāmajā lietā aviokompānijas „Ryanair” sniegtie pakalpojumi formāli attiecas vienādi uz visu etnisko grupu personām. Taču, ņemot vērā labvēlīgākos noteikumus, kas tiek nodrošināti tikai ES pilsoņiem, un to, ka Latvijas iedzīvotāju ievērojama daļa ir nepilsoņi, kuri pamatā pieder citām etniskajām grupām (ne tikai Latvijas Republikas), kas vienlaikus ir arī ES pilsoņi, Tiesībsargs konstatēja netiešo diskrimināciju uz etniskās piederības pamata.

Tā kā Patērētāju tiesību aizsardzības likuma 31.panta sestā daļa paredz iespēju netiešo diskrimināciju uz etniskās piederības pamata attaisnot, ja tās pamatā ir leģitīms mērķis (objektīvi apstākļi) un tā sasniegšanai izraudzītie līdzekļi ir samērīgi, tad Tiesībsargs savās vēstulēs aviokompānijai „Ryanair” lūdza sniegt informāciju par objektīviem apstākļiem, kas „Ryanair” atšķirībā no citām aviokompānijām, kas sniedz savus pakalpojumus Latvijā, kavē nodrošināt vienādu pieeju lidojuma reģistrēšanai internetā ES pilsoņiem un personām, kas nav ES pilsoņi. 
Aviokompānija „Ryanair” norādīja, ka, pirmkārt, ikvienai personai, kas nav ES pilsonis, ir iespēja pieprasīt un saņemt atpakaļ izdevumus par reģistrēšanos lidojumam lidostā. Otrkārt, ka aviokompānija „Ryanair” rūpīgi strādā, lai nākotnē nodrošinātu iespēju ikvienai personai neatkarīgi no valsts piederības piekļūt tādam pakalpojumam, kā iespējai reģistrēties lidojumam internetā.

Tiesībsarga uzdevums ir veicināt privātpersonu tiesību aizsardzību un sekmēt vienlīdzīgas attieksmes principa un jebkāda veida diskriminācijas novēršanu, galvenokārt, informējot un konsultējot cilvēktiesību jautājumos, kā arī risinot strīdus starp privātpersonām sarunu ceļā.

Sakarā ar to, ka aviokompānija „Ryanair” ir atzinusi sniegto pakalpojumu neatbilstību diskriminācijas aizlieguma principam un ir veikusi pasākumus, kas daļēji tiesību pārkāpumu novērš, kā arī ir informējusi Tiesībsargu par apņemšanos tiesību pārkāpumu pilnībā novērst tuvākajā laikā, Tiesībsargs ir nolēmis šo pārbaudes lietu pabeigt. Taču Tiesībsarga biroja speciālisti arī turpmāk sekos līdzi, lai konstatētu, vai „Ryanair” izpilda apņemšanos novērst pārkāpumus.

